Neuvoston päätelmät, annettu 30 päivänä marraskuuta 1994, rajojen yli liikkumista ja maahanmuuttoa koskevien asioiden tiedotus-, tarkastelu- ja tietojenvaihtokeskuksen (CIREFI) organisaatiosta ja kehittämisestä



Virallinen lehti nro C 274 , 19/09/1996 s. 0050 - 0051



LIITE III.7 NEUVOSTON PÄÄTELMÄT, annettu 30 päivänä marraskuuta 1994, rajojen yli liikkumista ja maahanmuuttoa koskevien asioiden tiedotus-, tarkastelu- ja tietojenvaihtokeskuksen (CIREFI) organisaatiosta ja kehittämisestä EUROOPAN UNIONIN NEUVOSTO, joka MUISTUTTAA maahanmuutosta vastaavien ministereiden 30 päivänä marraskuuta ja 1 päivänä joulukuuta 1992 tekemästä päätöksestä perustaa rajojen yli liikkumista ja maahanmuuttoa koskevien asioiden tiedotus-, tarkastelu- ja tietojenvaihtokeskus (CIREFI) ja TOTEAA, että sen marraskuussa 1993 oikeus- ja sisäasioiden alalla hyväksymässä ensisijaisessa työohjelmassa CIREFIä kehotettiin jatkamaan työtään, KOROSTAA kolmansien maiden kansalaisten laittoman maahanmuuton ja luvattoman jäsenvaltioissa oleskelun aiheuttamia merkittäviä ongelmia ja katsoo, että ainoastaan jäsenvaltioiden yhtenäinen, yhteisvastuullisuuteen perustuva toiminta voi pysäyttää laittoman maahanmuuttovirran tai hillitä sitä, PAINOTTAA sen tarvetta, että kaikki jäsenvaltiot torjuvat rikollisia laittoman maahanmuuton verkostoja ja estävät niitä järjestämästä tai tukemasta laajoja laittomia maahanmuuttovirtoja, sen vuoksi, että jäsenvaltioiden välisen yhteistyön edistyminen vaatii tietojenvaihdon parantamista ja yhdenmukaisia tilannearvioita, jotta koordinointi laittoman maahanmuuton ja karkotusten alalla paranisi koko unionissa, KATSOO ja PÄÄTTÄÄ, että CIREFIä on seuraavassa vaiheessa kehitettävä asteittain seuraavalla tavalla: 1. CIREFI avustaa jäsenvaltioita tutkimalla tehokkaasti laillista maahanmuuttoa, estämällä laitonta maahanmuuttoa ja luvatonta oleskelua, torjumalla tehokkaasti maahanmuuttorikoksia, tunnistamalla väärennettyjä asiakirjoja entistä paremmin sekä parantamalla karkotuskäytäntöä. 2. CIREFI kokoontuu säännöllisesti, ja se muodostuu jäsenvaltioita edustavista asiantuntijoista (pysyvä konferenssi), joita neuvoston pääsihteeristö avustaa hallinnollisesti. 3. Rajoittamatta 30 päivänä marraskuuta ja 1 päivänä joulukuuta 1992 tehtyyn maahanmuuttoasioista vastaavien ministereiden päätökseen sisältyvien muiden tehtävien suorittamista, CIREFIn erityistehtävänä on 3.1 tilastotietojen kokoaminen standardilomakkeita käyttäen seuraavista asioista: a) laillinen maahanmuutto, b) laiton maahanmuutto ja luvaton oleskelu, c) laiton maahanmuutto ihmisten salakuljetusreittejä myöten, d) väärien tai väärennettyjen matkustusasiakirjojen käyttö, e) toimivaltaisten viranomaisten suorittamat toimenpiteet sekä suuntauksia, kehitystä ja muutoksia käsittelevien säännöllisten ja ajoittaisten tilanneraporttien laatiminen tältä pohjalta; 3.2. kerätyn tiedon analysointi, päätelmien teko sekä tarvittaessa neuvojen antaminen; 3.3. tietojenvaihto karkotusasioista, erityisesti määrämaiden, lähtö- tai saapumislentokenttien, lentoyhtiöiden, lentoreittien, lipunhintojen, varausmahdollisuuksien, kuljetusehtojen, saattajavaatimusten ja tilauslentomahdollisuuksien osalta sekä niiden ongelmien osalta, joita esiintyy matkustusasiakirjojen hankkimisessa kotimaahan palauttamista varten. CIREFI esittää neuvostolle (oikeus- ja sisäasiat) vuosikertomuksen toiminnastaan sekä pyydettäessä lisäkertomuksia. CIREFI ei saa käsitellä, eikä varsinkaan ilmoittaa, henkilötietoja, eikä sille saa ilmoittaa niitä. CIREFIllä ei ole toimivaltaa antaa ohjeita jäsenvaltioiden viranomaisille. CIREFIn toiminta ei vaikuta jäsenvaltioiden väliseen läheisempään yhteistyöhön. 4. CIREFI kokoontuu edellä 2 kohdassa mainittuna pysyvänä konferenssina säännöllisesti tai tarpeen mukaan; pääsäännön mukaan sen pitäisi kokoontua kerran kuukaudessa. Sikäli kuin mahdollista, etukäteen riittävästi valmisteltujen keskustelujen lähtökohtana olisi oltava tietty ajankohtainen, kaikkia kiinnostava aihe, jotta tietojenvaihto olisi tehokasta. Neuvoston asianomaiset elimet määräävät CIREFIn käynnissä olevan työn painopisteet sille 3 kohdassa annettujen tehtävien puitteissa. Neuvoston pääsihteeristö avustaa CIREFIä hallinnollisissa ja organisatorisissa tehtävissä sekä CIREFIn kokousten esityslistojen valmistelussa ja myöhemmässä käsittelyssä. Neuvoston pääsihteeristö varmistaa budjettinsa rajoissa, että CIREFI saa tehtäviensä suorittamisessa tarvittavan henkilöstön ja välineet. 5. Neuvosto toteaa myös, että CIREFIn edellä 2 kohdassa määriteltynä pysyvänä konferenssina kokoontumisten väliin jäävänä aikana asianomaisten jäsenvaltioiden kansalliset keskusyksiköt vaihtavat tietoja suoraan monen- tai kahdenvälisesti tapauksissa, jotka vaativat välitöntä toimintaa. Tietoja vaihdetaan mahdollisimman suuressa määrin standardilomakkeita käyttäen tai tilanteen vaatiessa sovittua mallia käyttäen. Asianomainen jäsenvaltio vastaa kansallisille keskusyksiköille aiheutuneista kustannuksista, myös yhteydenpidosta muiden kansallisten keskusyksiköiden kanssa aiheutuneista kustannuksista. 6. Neuvosto katsoo, että CIREFI voi aloittaa näissä päätelmissä määritellyn toimintansa 1 päivänä tammikuuta 1995.